แห่ยื่นตั้งพิโกไฟแนนซ์155ราย
คลังปลื้มเจ้าหนี้นอกระบบกลับสมัครเข้าพิโกไฟแนนซ์ยอดยื่นขอใบอนุญาต 155 ราย อนุมัติแล้ว 13 ราย
7 เม.ย. 2560

คลังปลื้มเจ้าหนี้นอกระบบกลับสมัครเข้าพิโกไฟแนนซ์ยอดยื่นขอใบอนุญาต 155 ราย อนุมัติแล้ว 13 รายนายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ตั้งแต่กระทรวงการคลัง เปิดให้เอกชนยื่นขอใบอนุญาตทำธุรกิจ พิโกไฟแนนซ์ เมื่อ 1 ธ.ค. 2559 จนถึงปัจจุบัน มีผู้ประกอบการที่สนใจขอใบอนุญาตมากกว่า 155 ราย จาก 50 จังหวัด ส่วนใหญ่กระจายอยู่ในภาคเหนือและอีสาน ในจำนวนนี้ กระทรวงการคลังได้ออกใบอนุญาตแล้ว 13 ราย โดยมีอีก 100 ราย อยู่ระหว่างการตรวจสอบเอกสารความถูกต้อง และจากข้อมูลเบื้องต้นเชื่อว่าในจำนวนดังกล่าวมีเจ้าหนี้นอกระบบที่กลับใจเข้าสู่ระบบ มาขอใบอนุญาตมากกว่า 50% ที่เหลือเป็นผู้ประกอบธุรกิจให้บริการสินเชื่อ ลีสซิ่งไฟแนนซ์ รวมถึงร้านทองก็สมัครเข้ามาเป็นจำนวนมาก"สศค. พอใจภาพรวมการแก้ไขปัญหาหนี้นอกระบบอย่างมาก" นายกฤษฎา กล่าวทั้งนี้ ยังพบว่าในจำนวนผู้ประกอบการที่ยื่นขอใบอนุญาต 155 ราย ยังกระจายอยู่ไม่ครบทุกจังหวัด ดังนั้นจึงได้มอบหมายให้คณะกรรมการกำกับการแก้ไขปัญหาหนี้นอกระบบ ลงพื้นที่เพื่อทำการประชาสัมพันธ์ เรื่องการแก้หนี้นอกระบบ และเชิญชวนเจ้าหนี้นอกระบบ และผู้ที่สนใจมาจดทะเบียนทำ พิโกไฟแนนซ์กันให้ครอบคลุมทั้งประเทศ อย่างไรก็ดี ในจังหวัดที่ยังไม่มีใครยื่นขอเปิดพิโกไฟแนนซ์ ก็ยังมีผู้ประกอบการนาโนไฟแนนซ์ที่เปิดให้บริการอยู่ จึงถือว่า 2 โครงการดังกล่าว จะเข้าไปช่วยให้คนในระดับฐานรากสามารถเข้าถึงสินเชื่อได้ง่ายขึ้นนายชาติชาย พยุหนาวีชัย ผู้อำนวยการธนาคารออมสิน กล่าวว่า หลังจากที่คณะรัฐมนตรี เห็นชอบโครงการสินเชื่อรายย่อยเพื่อใช้จ่ายฉุกเฉิน รายละไม่เกิน 5 หมื่นบาท ดอกเบี้ย 0.85% ต่อเดือน ล่าสุดมีผู้ยื่นขอสินเชื่อกว่า 1.2 แสนราย อนุมัติแล้ว 1 หมื่นราย คิดเป็นวงเงิน 400-500 ล้านบาท